Sólbjørg Jakobsen (LA), 2024-10-24:
Mange tak, formand.
Der er rigtig mange positive elementer og tanker i det lovforslag, vi behandler i dag, synes jeg.
Jeg kan afsløre fra starten, at Liberal Alliance har besluttet ikke at støtte lovforslaget, men jeg vælger alligevel at indlede med at sige, at det ikke er, fordi det er lort fra den ene ende til den anden.
Det er det ikke.
Der er mange gode takter i det og også nogle gode elementer.
Men det er en stor pakke.
Det er mange forskellige initiativer og mange store beslutninger.
Når vi kigger på det samlet, er der også en stor del af pakken, som øger kompleksiteten, selv om den letter den andre steder, og bureaukratiet, og det er i sådan en grad, at vi vurderer, at forenklingen drukner i det, vi forsøger at komme væk fra.
Jeg kan ikke gennemgå hele lovforslaget her, men for at tage nogle nedslag, vil jeg sige, at der bl.a. bliver skåret i nogle ydelser, som på bundlinjen giver et overskud.
Og i stedet for at lave systemet mindre, bliver noget af det overskud pumpet ind i endnu mere bureaukrati.
Det synes vi er den forkerte vej at gå.
Pengene går direkte fra borgeren til mere system, og det mener vi ikke er klogt.
Så er der også den her generelle tendens, vi ser, hvor vi løser mange af de samme problemer på mange forskellige områder.
F.eks. bliver der støtte til medicin i beskæftigelseslovgivningen nu.
Det er noget, der også allerede er på andre områder, men vi mener i Liberal Alliance, at vi skal forsøge at få ydelserne til at være, hvor de skal være, og ikke bygge mere ud i beskæftigelsessektoren.
Det er allerede en alt for stor sektor, og medicin hører hjemme på sundhedsområdet, og beskæftigelsespolitik hører hjemme på beskæftigelsesområdet.
Ydelseskommissionen og Reformkommissionen peger på mange gode ting, og de kommer også ind på, at aktivitetstillægget til unge har en række utilsigtede negative virkninger, hvorfor man anbefaler, at der ikke er det her økonomiske incitament til at være i den dårlige målgruppe i stedet for den gode.
Her vælger man så at afskaffe det, men så indføre et nyt.
Så er der også noget andet.
Nu er vi jo ikke med i aftalen, så vi kommer heller ikke til at være med til opfølgningen eller til at sidde i forligskredsen, men jeg håber, man vil være opmærksom på, at den afklaringsret, som bliver indført, altså at man skal have ret til afklaring efter 2 år, mener vi i Liberal Alliance lidt er at stikke borgerne blår i øjnene.
Det er mange borgere, der vil sidde med en forventning om, at det er en afklaring af eksempelvis førtidspension eller fleksjob.
Det er jo ikke det, der er tilfældet.
Det er en ret til en vurdering af deres sag, i forhold til om de er det rigtige sted.
Igen laver vi ny lovgivning, der skal kompensere for, at lovgivningen ikke bliver overholdt.
Retssikkerhedslovens § 5 tilsiger helt klokkeklart, at det skal undersøges i forvejen.
Så hvis man mener, at kommunerne ikke gør det godt nok, vil jeg anbefale, at man følger op på det, så de begynder at følge den lovgivning, de skal, i stedet for at vi laver nye paragraffer, de så heller ikke følger.
Så det er det, der skal være.
Så det kommer til at koste 125 mio. kr. det næste 3 år i rent bureaukrati og 25 millioner om året fra 2028.
Det synes vi ikke er særlig hensigtsmæssigt, når pengene kan bruges meget mere fornuftigt enten i borgernes egne lommer eller til styrkede indsatser.
Så alt i alt gør det, at Liberal Alliance ikke støtter forslaget.